Laššáková, Ľubica, ministerka kultúry SR (2018-05-15):
Ďakujem pekne za slovo. Ministerstvo kultúry Slovenskej republiky vypracovalo návrh zákona, ktorým sa mení a dopĺňa zákon č. 185/2015 Z. z. Autorský zákon v znení zákona č. 125/2016 Z. z. a ktorým sa menia a dopĺňajú niektoré zákony, na základe úlohy vyplývajúcej z uznesenia vlády Slovenskej republiky č. 573/2017 k Plánu legislatívnych úloh vlády Slovenskej republiky na rok 2018 a z uznesenia vlády Slovenskej republiky č. 111/2018 k návrhu na určenie gestorských ústredných orgánov štátnej správy a niektorých orgánov verejnej moci zodpovedných za prebratie a aplikáciu smerníc, a to ako gestor zodpovedný za prebratie smernice Európskeho parlamentu a Rady o určitých povolených spôsoboch použitia určitých diel a iných predmetov ochrany chránených autorským právom a s nimi súvisiacimi právami v prospech osôb, ktoré sú nevidiace, zrakovo postihnuté alebo postihnuté inou poruchou čítania, a o zmene smernice 2001/29/ES o zosúladení niektorých aspektov autorských práv a s nimi súvisiacich práv v informačnej spoločnosti. Cieľom predkladaného návrhu zákona je zabezpečiť základný právny rámec, ktorým by sa zlepšila dostupnosť diela a iných predmetov ochrany, ako sú knihy, noviny, časopisy, audioknihy a podobne, v prístupných formátoch pre osoby nevidiace, zrakovo postihnuté alebo postihnuté inou poruchou čítania. Na tento účel sa zavádza nová zákonná výnimka z autorského práva a práv súvisiacich s autorským právom, ktorú môžu využívať jednak osoby definované ako osoby s poruchami čítania, ale aj organizácie, alebo inštitúcie starajúce sa o napĺňanie ich potrieb bez dosahovania majetkového prospechu, tzv. poskytovatelia služieb pre osoby s poruchou čítania. V takýchto prípadoch nie je potrebné získať predchádzajúci súhlas nositeľa práv na určité autorskoprávne spôsoby použitia diel a ich rozmnožením v prístupných formátoch. Súčasne návrh zákona reguluje aj obeh a výmenu rozmnožením diel a iných predmetov ochrany v prístupných formátoch na vnútornom trhu Európskej únie, ale aj na medzinárodnej úrovni. Návrhom zákona sa transponuje predovšetkým nová smernica, ktorá vychádza priamo z Marakéšskej zmluvy o uľahčení prístupu k uverejneným dielam pre osoby nevidiace, zrakovo postihnuté alebo postihnuté inou poruchou čítania prijatej Svetovou organizáciou duševného vlastníctva. Návrh zákona taktiež rieši niekoľko ďalších aktuálnych aplikačných problémov vyplývajúcich z autorskoprávnej praxe a legislatívnotechnicky spresňuje viaceré ustanovenia autorského zákona. Súčasne sa návrhom zákona ruší správny poplatok za zápis do zoznamu periodickej tlače a za zápis zmeny v zozname periodickej tlače pri zmene vydavateľa periodickej tlače alebo názvu periodickej tlače. Na základe požiadaviek aplikačnej praxe sa upravuje aj tlačový zákon v časti týkajúcej sa výmazu zo zoznamu periodickej tlače. Návrh zákona je v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná, ako aj s právom Európskej únie. Predpokladaný, pardon, predkladaný návrh zákona nebude mať vplyv na informatizáciu spoločnosti, životné prostredie a ani environmentálny vplyv. Predpokladá sa negatívny vplyv na rozpočet verejnej správy, pozitívne vplyvy na podnikateľské prostredie a nekvantifikovateľné pozitívne sociálne vplyvy na život osôb s poruchami čítania. Materiál bol prerokovaný Hospodárskou a sociálnou radou Slovenskej republiky dňa 16. apríla 2018 a je odporúčaný na ďalší legislatívny proces s podmienkou, že v budúcnosti sa bude predkladateľ zaoberať pripomienkami sociálnych partnerov, a predkladateľ prisľúbil, že riešenie predložených podnetov predloží na jeseň. Materiál bol prerokovaný Legislatívnou radou vlády Slovenskej republiky dňa 17. apríla 2018, ktorá odporučila návrh zákona s pripomienkami schváliť. Všetky pripomienky Legislatívnej rady vlády Slovenskej republiky boli do predkladaného návrhu zákona zapracované. Návrh zákona bol dňa 20. apríla 2018 schválený vládou Slovenskej republiky. Ďakujem.